لاپتا افراد سے متعلق جی ایچ کیو میں خصوصی سیل قائم
ڈی جی آئی ایس پی آرکا کہنا تھا کہ بہت سے لاپتا افراد کالعدم ٹی ٹی پی کا حصہ ہیں اور بعض لاپتا افراد افغانستان میں یا دہشت گردوں سے لڑائی میں مارے گئے۔ ریاست کے پاس موجود افراد کے خلاف قانونی چارہ جوئی جاری ہے۔
اسلام آباد — پاکستانی فوج کے شعبہ تعلقات عامہ کے مطابق ڈائریکٹر جنرل آئی ایس پی آر میجر جنرل آصف غفور سے ڈیفنس آف ہیومن رائٹس کی آمنہ مسعود جنجوعہ نے ملاقات کی، جس میں لاپتا افراد سے متعلق بات چیت کی گئی۔ میجر جنرل آصف غفور کا کہنا تھا کہ حکومت اور سیکورٹی فورسز لاپتا افراد کے معاملے پر کام کر رہی ہیں، اور اس سلسلے میں لاپتا افراد سے متعلق جوڈیشل کمشن دن رات کوشاں ہے۔ آرمی چیف نے اس مسئلے کے حل کے لیے جی ایچ کیو میں ایک خصوصی سیل قائم کیا ہے۔ ڈی جی آئی ایس پی آرکا کہنا تھا کہ بہت سے لاپتا افراد کالعدم ٹی ٹی پی کا حصہ ہیں اور بعض لاپتا افراد افغانستان میں یا دہشت گردوں سے لڑائی میں مارے گئے۔ ریاست کے پاس موجود افراد کے خلاف قانونی چارہ جوئی جاری ہے۔ ڈیفنس آف ہیومن رائٹس کی آمنہ مسعود جنجوعہ کا کہنا تھا کہ متاثرہ خاندانوں کو ریاست مخالف قوتوں کے ہاتھوں استعمال نہ ہونے دیا جائے۔ انہوں نے لاپتا افراد کی تلاش سے متعلق ریاست اور فورسز کی کوششوں کو بھی سراہا۔ آمنہ مسعود جنجوعہ اور ڈی جی آئی ایس پی آر کی ملاقات کی ایک ویڈیو بھی ریلیز کی گئی ہے، جس میں ڈی جی آئی ایس پی آر کہتے ہیں کہ پچھلے چند برسوں میں ہم نے مشکل حالات کا سامنا کیا۔ دہشت گردی کے خلاف جنگ میں مسنگ پرسن کا معاملہ سامنے آیا اور اب ان کی تعداد بہت گھٹ چکی ہے۔ ہماری کوشش ہے کہ اس معاملے کو منطقی انجام تک پہنچایا جائے۔ آمنہ مسعود کا کہنا تھا کہ ہم اپنے پلیٹ فارم کو کسی ملک دشمن ایجنڈے کے لیے استعمال ہونے نہیں دیں گے اور اپنے قومی اداروں پر بھروسہ کرتے ہوئے اس مسئلے کو حل کروائیں گے۔ لاپتا افراد کی بازیابی سے متعلق چیئرمین نیب جسٹس ریٹائرڈ جاوید اقبال کی سربراہی میں قائم کمشن کے اعداد و شمار کے مطابق 31 مئی 2019 کو لاپتا افراد کی کل تعداد 2277 تھی۔ مئی میں شامل ہونے والے کیسز کی تعداد 73 تھی۔ اپریل 2019 تک کمشن کو کل 6051 کیسز ملے جن میں سے 3847 کیسز حل کر دیے گئے ہیں۔ پاکستان میں لاپتا افراد کے معاملے میں ایک عرصے سے آوازیں بلند ہوتی رہی ہیں۔ سابق فاٹا اور بلوچستان کے ساتھ ساتھ شہروں میں سے بھی کئی افراد کو ریاستی اداروں کی طرف سے غائب کیے جانے کے الزامات سامنے آتے رہے ہیں، لیکن موجودہ حکومت اور فوج کا دعویٰ ہے کہ زیادہ تر مسنگ پرسن اپنے گھروں میں واپس آ چکے ہیں۔ آمنہ مسعود جنجوعہ لاپتا افراد کے کیسز میں سپریم کورٹ میں بھی آتی رہی ہیں اور پارلیمنٹ ہاؤس کے قریب کئی برسوں تک احتجاج کرتی رہی ہیں۔